CELEX: 32020D2074
Language: et
Date: 2020-12-07 00:00:00
Title: Nõukogu otsus (EL) 2020/2074, 7. detsember 2020, Euroopa Liidu nimel võetava seisukoha kohta Euroopa Söe- ja Teraseühenduse ning Türgi Vabariigi vahelise lepinguga (mis käsitleb Euroopa Söe- ja Teraseühenduse asutamislepinguga hõlmatud toodetega kauplemist) moodustatud ühiskomitees nimetatud lepingu muutmiseks seoses selle protokolli nr 1 (milles käsitletakse mõiste „päritolustaatusega tooted“ määratlust ja halduskoostöö viise) asendamisega

15.12.2020   
               
               
                  ET
               
               
                  Euroopa Liidu Teataja
               
               
                  L 424/51
               
            
         NÕUKOGU OTSUS (EL) 2020/2074,
         7. detsember 2020,
         Euroopa Liidu nimel võetava seisukoha kohta Euroopa Söe- ja Teraseühenduse ning Türgi Vabariigi vahelise lepinguga (mis käsitleb Euroopa Söe- ja Teraseühenduse asutamislepinguga hõlmatud toodetega kauplemist) moodustatud ühiskomitees nimetatud lepingu muutmiseks seoses selle protokolli nr 1 (milles käsitletakse mõiste „päritolustaatusega tooted“ määratlust ja halduskoostöö viise) asendamisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Euroopa Söe- ja Teraseühenduse ning Türgi Vabariigi vahelise lepingu (mis käsitleb Euroopa Söe- ja Teraseühenduse asutamislepinguga hõlmatud toodetega kauplemist) (edaspidi „leping“) komisjoni otsusega 96/528/ESTÜ (1) ja see jõustus 1. augustil 1996.
                  
               
                     (2)
                  
                  
                     Leping sisaldab protokolli nr 1, milles käsitletakse mõiste „päritolustaatusega tooted“ määratlust ja halduskoostöö viise (edaspidi „protokoll nr 1“). Protokolli nr 1 artikli 39 kohaselt võib lepingu artikl 14 lõike 1 alusel moodustatud ühiskomitee (edaspidi „ühiskomitee“) otsustada muuta protokolli nr 1 sätteid.
                  
               
                     (3)
                  
                  
                     Ühiskomitee võtab oma järgmisel istungil enne 2023. aasta lõppu vastu otsuse, millega muudetakse lepingut seoses protokolli nr 1 asendamisega (edaspidi „otsus“).
                  
               
                     (4)
                  
                  
                     On asjakohane määrata kindlaks liidu nimel ühiskomitees võetav seisukoht, kuna otsusel on liidule siduvad õiguslikud tagajärjed.
                  
               
                     (5)
                  
                  
                     Liit sõlmis Euroopa – Vahemere piirkonna sooduspäritolureeglite piirkondliku konventsiooni (edaspidi „konventsioon“) nõukogu otsusega 2013/94/EL (2) ja see jõustus liidu suhtes 1. mail 2012. Konventsioon sisaldab sätteid konventsiooniosaliste vahel sõlmitud asjakohaste kahepoolsete vabakaubanduslepingute alusel vahetatavate kaupade päritolu kohta ning need sätted ei piira kõnealustes kahepoolsetes lepingutes sätestatud põhimõtete kohaldamist.
                  
               
                     (6)
                  
                  
                     Konventsiooni artikli 6 kohaselt võtavad kõik konventsiooniosalised vajalikke meetmeid, et tagada konventsiooni tulemuslik kohaldamine. Selleks lisatakse otsusega protokolli nr 1 dünaamiline viide konventsioonile, nii et viidataks alati konventsiooni viimasele versioonile.
                  
               
                     (7)
                  
                  
                     Arutelud konventsiooni muutmise üle on andnud tulemuseks uued ajakohasemad ja paindlikumad päritolureeglid, mis lisatakse konventsiooni. Liit ja Türgi Vabariik leppisid kokku, et kuni konventsiooni muudatuse sõlmimise ja jõustumiseni hakkavad nad niipea kui võimalik kohaldama muudetud konventsioonil põhinevaid alternatiivseid päritolureegleid, mida võib kahepoolselt kasutada alternatiivina konventsioonis ette nähtud päritolureeglitele (edaspidi „üleminekueeskirjad“). Selleks nähakse otsusega ette ka üleminekueeskirjad.
                  
               
                     (8)
                  
                  
                     EFTA riikide, Fääri saarte, liidu, Türgi Vabariigi, stabiliseerimis- ja assotsieerimisprotsessis osalejate, Moldova Vabariigi, Gruusia ja Ukraina moodustatud kumulatsioonialal tuleks erandina konventsiooni sätetest, mida kohaldatakse nende osalejate vahelise diagonaalse kumulatsiooni suhtes, säilitada võimalus kasutada liikumissertifikaatide EUR-MED või EUR-MED päritoludeklaratsioonide asemel liikumissertifikaate EUR.1 või päritoludeklaratsioone.
                  
               
                     (9)
                  
                  
                     Seetõttu peaks liidu võetav seisukoht ühiskomitees põhinema otsuse eelnõul,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Euroopa Söe- ja Teraseühenduse ning Türgi Vabariigi vahelise lepinguga (mis käsitleb Euroopa Söe- ja Teraseühenduse asutamislepinguga hõlmatud toodetega kauplemist) moodustatud ühiskomitees nimetatud lepingu muutmiseks seoses selle protokolli nr 1 asendamisega, põhineb ühiskomitee otsuse eelnõul (3).
         
         
            Artikkel 2
            Käesolev otsus jõustub selle vastuvõtmise päeval ja kaotab kehtivuse 31. detsembril 2023.
         
         
            Brüssel, 7. detsember 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Komisjoni 29. veebruari 1996. aasta otsus 96/528/ESTÜ Euroopa Söe- ja Teraseühenduse ning Türgi Vabariigi vahelise lepingu sõlmimise kohta Euroopa Söe- ja Teraseühenduse asutamislepinguga hõlmatud toodetega kauplemise kohta (EÜT L 227, 7.9.1996, lk 1).
         
            (2)  Nõukogu 26. märtsi 2012. aasta otsus 2013/94/EL Euroopa – Vahemere piirkonna sooduspäritolureeglite piirkondliku konventsiooni sõlmimise kohta (ELT L 54, 26.2.2013, lk 3).
         
            (3)  Vt dokument ST 11130/20 http://register.consilium.europa.eu.